Document ID: 32003R2151

32003R2151
L 329/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2151/2003 AL COMISIEI
din 16 decembrie 2003
de modificare a Regulamentului (CE) nr. 2195/2002 al Parlamentului European și al Consiliului privind Vocabularul comun privind achizițiile publice (CPV)
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2195/2002 al Parlamentului European și al Consiliului din 5 noiembrie 2002 privind Vocabularul comun privind achizițiile publice (CPV) (1), în special articolul 2,
întrucât:
(1)
Regulamentul (CE) nr. 2195/2002 a stabilit un sistem unic de clasificare aplicabil achizițiilor publice, cu scopul de a unifica referințele folosite de entitățile și autoritățile contractante pentru descrierea obiectului achiziției.
(2)
Structura codurilor CPV poate necesita adaptări sau modificări, în funcție de evoluția piețelor și a nevoilor utilizatorilor.
(3)
Este necesar să se actualizeze structura și codurile CPV pentru a se ține seama de nevoile specifice exprimate atât de statele membre, cât și de utilizatorii CPV, și să se corecteze erorile materiale depistate în diverse variante lingvistice.
(4)
Ajustările și îmbunătățirile tehnice identificate pe parcursul procesului legislativ care a dus la adoptarea Regulamentului (CE) nr. 2195/2002, dar care nu au putut fi luate în considerare în acest regulament ar trebui introduse în anexele la regulamentul mai sus menționat.
(5)
În avizul (2) său privind propunerea de regulament privind CPV, Comitetul Regiunilor a subliniat că ar trebui îmbunătățită clasificarea medicamentelor și a recomandat utilizarea sistemului de clasificare anatomic, terapeutic și chimic (ATC) stabilit de Organizația Mondială a Sănătății, pentru a desăvârși structura și codurile CPV în domeniul medicamentelor.
(6)
Părțile interesate și utilizatorii CPV au formulat sugestii concrete în vederea ameliorării vocabularului CPV.
(7)
Actualizarea codurilor și a structurii CPV ar trebui să se reflecte în tabelele de corespondență indicative între CPV și Clasificarea centrală provizorie a produselor (CPC prov.) a Organizației Națiunilor Unite, Nomenclatorul statistic al activităților economice din Comunitatea Europeană (NACE rev. 1) și Nomenclatura Combinată (NC).
(8)
Din motive de claritate, CPV ar trebui înlocuit în întregime, ca și tabelul de corespondență între CPV și CPC prov. Toate modificările codurilor CPV sau ale descrierilor acestora ar trebui să figureze într-o nouă anexă separată la Regulamentul (CE) nr. 2195/2002.
(9)
Odată cu intrarea în vigoare a Regulamentului (CE) nr. 204/2002 al Comisiei din 19 decembrie 2001 de modificare a Regulamentului (CEE) nr. 3696/93 al Consiliului privind Clasificarea statistică a produselor asociată activităților (CPA) în Comunitatea Economică Europeană (3), nu mai sunt actuale informațiile din anexa II la Regulamentul (CE) nr. 2195/2002 privind CPV, care menționează corespondența dintre CPV și CPA 96.
(10)
În Poziția Comună (CE) nr. 33/2003 din 20 martie 2003, adoptată de Consiliu în vederea adoptării unei directive a Parlamentului European și a Consiliului privind coordonarea procedurilor de atribuire a contractelor de achiziții publice de lucrări, de produse și de servicii (4), și în Poziția Comună (CE) nr. 34/2003 din 20 martie 2003 adoptată de Consiliu în vederea adoptării unei directive a Parlamentului European și a Consiliului privind coordonarea procedurilor de atribuire a contractelor în sectoarele apă, energie, transporturi și servicii poștale (5), grupele de produse nu sunt stabilite prin trimitere la Clasificarea statistică a produselor pe activități (CPA).
(11)
Din motivele mai sus menționate, nu este oportun să se actualizeze tabelul de corespondență între CPV și CPA 96 care figurează la anexa II la Regulamentul (CE) nr. 2195/2002. Această anexă ar trebui, prin urmare, suprimată.
(12)
Regulamentul (CE) nr. 2195/2002 ar trebui, prin urmare, modificat.
(13)
Măsurile prevăzute de prezentul regulament sunt conforme cu avizul Comitetului consultativ pentru achizițiile publice,
ADOPTĂ PREZENTUL REGULAMENT:
Articolul 1
Regulamentul (CE) nr. 2195/2002 se modifică după cum urmează:
Anexa I se înlocuiește cu textul din anexa I la prezentul regulament.
Anexa II se înlocuiește cu textul din anexa II la prezentul regulament.
Anexa III se înlocuiește cu textul din anexa III la prezentul regulament.
Anexa IV se modifică conform anexei IV la prezentul regulament.
Anexa V se modifică conform anexei V la prezentul regulament.
Articolul 2
Prezentul regulament intră în vigoare în a treia zi de la publicarea sa în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 decembrie 2003.

Labels: 12
7
3
19